Thomas Danielsen (V), 2012-11-20:
Tak for det.
Jeg vil gerne starte med min hjemegn.
Jeg vil gerne starte tilbage i tiden, inden der overhovedet var tænkt på mig, inden der overhovedet var tænkt på mine forældre, og gå helt tilbage til mine bedsteforældres tid, helt præcist til 1923.
Dengang var der nemlig en række driftige erhvervsdrivende fra omegnen af Holstebro, som sammen ønskede at skabe vækst og velfærd.
Det var dengang, hvor det ikke bare var noget, som man tænkte automatisk kom fra det offentlige.
De ønskede at skabe vækst i form af strøm til deres maskiner, og de ønskede at skabe velfærd i form af strøm til deres huse, og dette private andelsejerinitiativ er siden hen komme til at hedde Nordjysk Elforsyning, også i dag kaldet NOE.
Hvorfor starter jeg med NOE's historik?
Det gør jeg, fordi et af de spørgsmål, der har været mest diskuteret i pressen i forbindelse med det her lovforslag, er om kundeforholdet.
Her er Venstre meget klar i spyttet.
Kundeforholdet står mellem kunden og virksomheden, uanset om det er kommunalt ejet, statsejet, et aktieselskab eller et andelsselskab.
Det er alene et forhold mellem kunde og el- eller gasleverandør.
Det skal selvfølgelig respekteres.
Kundeforholdet tilhører altså virksomheden, selvfølgelig dog kun så længe kunden ikke ønsker noget andet.
Men det kræver selvfølgelig, at vi anerkender, at danskerne selv evner at tænke, både når de skal købe huse, biler og mælk, og også når de skal købe strøm hos et elselskab eller gas hos en gashandler.
Det er vi i Venstre ikke i tvivl om at danskerne vil og kan gøre, men der skal selvfølgelig være et incitament til det.
Set i det lys finder Venstre det fornuftigt, at de mange kunder, som har valgt ikke at ændre produkt og gå væk fra det såkaldte forsyningspligtprodukt, nu kommer over på kommercielle produkter, samtidig med at forsyningspligten fremover bliver særdeles smal og selvfølgelig bringes i overensstemmelse med EU-lovgivningen.
Vi noterer os, at der bliver nogle bånd på det frie marked på den korte bane, men kun indtil oktober 2014, hvilket begrundes med indførsel af den nye engrosmodel.
Det kan vi godt acceptere, så længe der ikke er tvivl om, at målet er en helt fri konkurrence på markedet.
Ud over kundeforholdet er der en anden meget diskuteret del i lovforslaget, nemlig hvorledes og af hvem forbrugerne skal oplyses om mulighederne for at afsøge markedet.
I den forbindelse finder Venstre det vigtigt, at forbrugerne bliver oplyst om de muligheder, de har, på dækkende og neutral vis.
Med lovforslaget skal Klima-, Energi- og Bygningsministeriet orientere om mulighederne med en neutral skrivelse, som stiller alle lige, og som nøgternt fortæller om ændringerne samt fortæller om ændringerne på www.elpristavlen.dk.
Det er fornuftigt, da der med www.elpristavlen.dk er en let adgang til information om og overblik over markedet.
Vi finder det oplagt, at det udsendes på en omkostningseffektiv måde, når det selskab, der har kundeforholdet, alligevel skal orientere kunden om ændringer i forhold til forsyningspligtens udløb.
Jeg vil gerne slutte med at konkludere, at Venstre kan bakke op om det foreliggende lovforslag.
Vi ser frem til den videre behandling af forslaget.